
I.
Napirend előtt a dékán köszöntötte a megjelent vendéget, Frank Andrást, és ünnepélyesen átadta a Professor Emeritus cím adományozására vonatkozó oklevelet számára. Frank professzor megható beszédben köszönte meg az elismerést, majd  távozott. 
A Dékán megállapította, hogy a Kari Tanács 21 szavazati jogú tag jelenlétével határozatképes. A Kari Tanács tagjai a Dékán kérdésére a napirendre vonatkozóan kiegészítést, észrevételt nem tettek. A Kari Tanács a napirendet 20 igen, 1 tartózkodás szavazattal elfogadta. A napirendről történő szavazást követően a Kari Tanács szavazati jogú tagjainak száma 23-ra emelkedett.

II.
A Kari Tanács titkos szavazással 
23 igen szavazattal egyhangúlag támogatta Tolnai Gergely László határozatlan idejű adjunktusi kinevezését a Kémiai Intézet Szerves Kémiai Tanszékére.
23 igen szavazattal egyhangúlag támogatta Gabányi Krisztina Éva határozatlan idejű adjunktusi kinevezését a Földrajz- és Földtudományi Intézet Csillagászati Tanszékére.

III.
A Kari Tanács titkos szavazással 
22 igen, 1 nem, 0 érvénytelen szavazattal támogatta Karádi Viktor határozatlan idejű, részmunkaidőben történő tudományos munkatársi kinevezését a Földrajz- és Földtudományi Intézet Őslénytani Tanszékére.

22 igen, 1 nem, 0 érvénytelen szavazattal támogatta Erőss Anita határozatlan idejű tudományos munkatársi kinevezését a Földrajz- és Földtudományi Intézet Általános és Alkalmazott Földtani Tanszékére.

Pálfia Zsolt a személyi kérdések ismertetését követően felszólalt, és több kolléga megkeresése alapján kérte, hogy a Kar honlapján „Álláspályázati protokoll az ELTE TTK-n” elnevezésű dokumentumot a Kar vezetése vizsgálja felül, tekintettel arra, hogy az elavultnak tűnik, több kérdésben még kidolgozandó irányelvekre utal. A Dékán tájékoztatta a Kari Tanács tagjait, hogy a kérés alapján a protokoll felülvizsgálatra, szükség esetén módosításra kerül. 
IV.
A Kari Tanács 23 igen szavazattal egyhangúlag támogatta egyetemi docensi pályázat kiírását a Matematikai Intézet Algebra és Számelmélet Tanszékére.  
V.

A Kari Tanács 23 igen szavazattal egyhangúlag támogatta az ELTE Adatkezelési Szabályzatának módosítását.  
VI.
ELTE Egyetemi Könyvtári Szolgálat Szervezeti és Működési Szabályzatának módosítására vonatkozó szenátusi előterjesztés véleményezésére vonatkozó napirendi pont kapcsán Szabó Noémi, a Kari Könyvtár vezetője tájékoztatta a Kari Tanács tagjait arról, hogy két letéti gyűjteménnyel bővül a Kari Könyvtár, a Füvészkert könyvtárának, valamint a Bolyai Szakkollégium Könyvtárának ellátó könyvtára a Kari Könyvtár lesz. Pálfia Zsolt kérdésére Szabó Noémi előadta, hogy a feladatbővülésre vonatkozó fedezet biztosított. 

A Dékán tájékoztatta a Kari Tanács tagjait, hogy Szabó Noémi kiemelten jól végzi a kari kommunikációval kapcsolatos feladatokat, amelyért köszönetét fejezi ki. Tájékoztatta egyben a Kari Tanács tagjait, hogy a kari honlapon Caesar azonosító birtokában olvasható új felület szolgálja a kollégák a Kart érintő belső ügyekről történő tájékoztatását (https://ttk.elte.hu/munkatarsaknak). A kommunikáció megerősítése érdekében új kommunikációs munkatárs alkalmazására kerül sor a Karon, amelynek költségeit a Kancellária fedezi. Szintén a Kancellária támogatásával megbízási jogviszony keretében Simon Tamás, az MTA Kommunikációs Főosztályának vezetője hat hónap időtartamban az eredménykommunikáció területén erősíti a kari kommunikációt. Ennek keretében az első riportra Mátyus Edittel került sor az általa elnyert ERC Starting Grant kapcsán.
A Kari Tanács 23 igen szavazattal egyhangúlag támogatta az ELTE Egyetemi Könyvtári Szolgálat Szervezeti és Működési Szabályzatának módosítását.  
VII.

A Kari Tanács titkos szavazással 23 igen szavazattal egyhangúlag támogatta Sziklai Péter helyett Szőnyi Tamás tagságát a Minőségbiztosítási és Stratégiai Bizottságban 2020. július 31-ig. 2020. augusztus 1-jétől a bizottság tagja Sziklai Péter. 
VIII.

A Kari Tanács titkos szavazással, 22 igen, 0 nem, 1 érvénytelen szavazattal támogatta a Természettudományi Doktori Tanács összetételének módosítását akként, hogy Szabó Csaba helyett Horváth Gábort választotta a Tanács tagjának a Környezettudományi Doktori Iskola törzstagjaként.
IX.

A Kari Tanács titkos szavazással támogatta a Kari Etikai Bizottság összetételére tett javaslatot az alábbi szavazati arányokkal: 

Elnök: Kovács M. Gábor (Biológiai Intézet) 23 igen, 0 nem, 0 érvénytelen;
Tagok:

Bántay Péter (Fizikai Intézet) tag 18 igen, 3 nem, 2 érvénytelen;
Szalai Zoltán (Földrajz- és Földtudományi Intézet) tag 23 igen 0 nem 0 érvénytelen;
Póttagok:

Salma Imre (Kémiai Intézet) tag 23 igen 0 nem 0 érvénytelen;
Terpai Tamás (Matematikai Intézet) póttag 23 igen 0 nem 0 érvénytelen szavazattal.

A delegált tagokat a Kari Tanács listára történő szavazással 23 igen, 0 nem 0 érvénytelen támogatta az alábbiak szerint:

Hallgató tag: Somodi Csenge

Hallgató póttag: Árvai Anett

Közalkalmazotti tanács által delegált tag: Zavaczki Csilla

Közalkalmazotti tanács által delegált póttag: Kochis Andrea

X.
A Kari Tanács titkos szavazással egyhangúlag támogatta a Matematikai Szakterületi Habilitációs Bizottság összetételére tett javaslatot: 
Elnök: Buczolich Zoltán 

Tagok: Jordán Tibor, Karátson János, Kiss Emil, Rásonyi Miklós, Rónyai Lajos

A Kari Tanács titkos szavazással egyhangúlag támogatta a Biológiai Szakterületi Habilitációs Bizottság összetételére tett javaslatot:
Elnök: Nyitray László 

Tagok: Vellai Tibor, Herczeg Gábor, Bajtay Zsuzsa, Báldi András, Janda Tibor 

A Kémiai, a Fizikai, a Földrajz/Földtudományi, a Környezettudományi Szakterületi Habilitációs Bizottságok megbízatásának a következő Kari Tanács üléséig történő meghosszabbítását a Kari Tanács egyhangúlag támogatta.

XI.

A Dékán a Kari Kiválósági Keret felhasználására vonatkozó javaslat tartalmáról részletesen tájékoztatta a Kari Tanács tagjait. Az előterjesztéshez Simon Péter, Pálfia Zsolt, Gyuris Ferenc, valamint Müller Viktor állandó meghívott kezdeményezésére a Dékán módosító javaslatokat tett, amelyekről a Kari Tanács az alábbiak szerint döntött. 
Simon Péter javasolta az előterjesztés módosítását akként, hogy a Tehetséggondozás kategóriában lehetséges legyen a nemzetközi középiskolai tanulmányi versenyeken, diákolimpiákon kiemelkedően szereplő magyar csapatok felkészítésében részt vevő oktatók támogatása mellett az egyetemi versenyekre felkészítő oktatók támogatása is. A módosító indítványt a Kari Tanács 20 igen szavazattal, 3 tartózkodás mellett támogatta.

Pálfia Zsolt javasolta, hogy az oktató, kutató, valamint oktatást-kutatást támogató közalkalmazottak mellett a tanári munkakörben foglalkoztatott kollégák is nyújthassanak be pályázatot. A módosító indítványt a Kari Tanács 20 igen szavazattal, 3 tartózkodás mellett támogatta.

Gyuris Ferenc javasolta, hogy a pályázat benyújtására jogosult kollégák tekintetében előírt legalább 3 éve történő foglalkoztatási követelmény teljesítésébe a Karon doktoranduszként eltöltött idő is beszámítson. A módosító indítványt a Kari Tanács 1 igen, 9 nem, 13 tartózkodás mellett nem támogatta.
Müller Viktor állandó meghívott kezdeményezésére a Dékán javasolta, hogy az Oktatásfejlesztési pályázat, valamint a Digitális pedagógiai módszertani fejlesztési, innovációs pályázat keretében több pályázásra jogosult szervezeti egység közös pályázatot nyújthasson be akként, hogy ez esetben a támogatás maximális mértéke 4 millió Ft/pályázó szervezeti egység legyen. A módosító indítványt a Kari Tanács 20 igen szavazattal, 3 tartózkodás mellett támogatta.
A Kari Tanács a fentiek szerint megszavazott módosításokkal együtt egyhangúlag támogatta a Kari Kiválósági Keret felhasználására tett javaslatot.  

XII.

A Kari Tanács 21 igen szavazattal, 2 tartózkodás mellett támogatta, hogy a Mikrobiológus szakirányú továbbképzési szak önköltsége a jelenlegi 260 000 Ft/félév összegről 295 000 Ft/félév összegre emelkedjen 2020/21 tanév őszi félévétől kezdődően felmenő rendszerben.

XIII.

A minőségbiztosítási követelmények előkészítésére vonatkozó javaslat ismertetése kapcsán a Dékán tájékoztatta a Kari Tanács tagjait, hogy a kar vezetése vállalja, hogy a Kari Tanács következő üléséig, 2019. december 4-éig az intézetigazgatókkal együtt külső szakértő bevonásával kidolgozza az Egyetem Minőségfejlesztési Programjában foglalt célok megvalósítását szolgáló kari minőségbiztosítási rendszer alapjait. Ennek keretében sor kerül az Egyetem 2016-2020 évre vonatkozó Minőségfejlesztési Programjának kari végrehajtási felelősei kijelölésére, a feladatok határidőhöz kötésére, a 2019. évre előírt feladatok azonosítására, a feladat végrehajtása érdekében tett intézkedések és indikátorok azonosítására, összegyűjtésére. 

Pálfia Zsolt az előterjesztés kapcsán kérte, hogy az előkészítés során az érdekvédelmi szervezetek bevonása, valamint megfelelő tájékoztatása valósuljon meg. 

A Kari Tanács az előterjesztést egyhangúlag támogatta.  

XIV.
Bejelentések
A Dékán Pálfia Zsolt kérdésére tájékoztatta a Kari Tanács ülésének résztvevőit, hogy az intézetigazgatók, valamint a Gazdasági Hivatal bevonásával a Kar következő évi költségvetésére vonatkozóan előzetes egyeztetések zajlanak napi rendszereséggel. A költségvetés előkészítésének menetét, főbb irányelveit és sarokszámait a Kancellár határozza meg. A költségvetés előkészítésében a Gazdasági Hivatalnak, valamint a Kar Költségvetési Bizottságának aktív szerepe van. A tervezést számos tényező befolyásolja, annak folyamatáról a Kari Tanács ülésein a Dékán tájékoztatást kíván nyújtani.  Az ELTE és így a Természettudományi Kar költségvetésének tervezése jelentős változásokat tartalmazott 2019-ben a korábbi évekhez képest. Ennek keretében először került sor arra, hogy a kar költségvetése tervezési (szervezeti) egységekre lebontva készült el. Ezen alábontás célja, hogy kimutathatóvá és összehasonlíthatóvá tegye a Karon belül működő nagyobb egységek gazdálkodását. Az idei évben egy másik jelentős változás a költségvetés tervezése, illetve az elszámolás módszertanát tekintve a karok közötti átoktatás-áthallgatás elszámolások figyelembevétele. A Gazdasági Hivatal vezetője, Megyes Jenő tájékoztatta a Kari Tanács tagjait, hogy jelenleg a képzési támogatások és bevételek próbaszámítása zajlik, amely szükséges alapja a költségvetés tervezésének. Ezen túl a személyi juttatások tervezése bázis alapú, az az idei év adatain alapul, ezért erre vonatkozóan szintén lehetséges már a tervezés.  

A Dékán Pálfia Zsolt kérésére tájékoztatta a jelenlévőket, hogy ugyan az ELTE TTK Természetrajzi Múzeum TTK szervezetéből történő kiválásához a Kari Tanács elvi hozzájárulását adta, azonban a kiválás nem történt meg, mivel egyetemi szintű egyeztetés zajlik a kari szervezeten kívüli szervezeti egységek működési modellje tárgyában. A mihamarabbi akkreditálása érdekében a Múzeum is szeretne kiválni a TTK szervezetéből, az együttműködés megtartásával. Tekintettel arra, hogy a kiválás folyamata nem a TTK részére felróható okból szakadt meg, valamint arra, hogy a Rektori Kabinet és a Rektori Koordinációs Központ költségvetésébe a Múzeum időarányos működési költségei betervezésre kerültek, a Múzeum költségei elismerése érdekében egyeztetés van folyamatban.
A Dékán tájékoztatta a Kari Tanács tagjait, hogy a Lágymányosi Campus északi tömbjének tekintetében a Kémiai Intézet, valamint a Kar közös használatú területeinek leadása megtörtént. A Kémiai Intézetet érintő kapcsolódó beruházások előreláthatólag hamarosan megkezdődnek (jelenleg a közbeszerzési eljárás utóellenőrzése zajlik a Miniszterelnöki Hivatalban). A Fizikai Intézet területátadásáról szóló belső egyetemi megállapodás is aláírásra került, amelynek keretében a Fizikai Intézet vállalta, hogy a Szenátus határozata alapján az Intézetre eső kötelezően átadandó mértéken túl további területet ad át az Egyetem részére, cserébe más helyiségekért, a hatékonyabb területgazdálkodás („tömbösödés”) érdekében.  Az Intézet a földszinti, első emeleti, valamint második emeleti területeit átadja, harmadik, ötödik, és hatodik emeleti helyiségekre történő cserével. A területleadások II. üteméről a Déli épület vonatkozásában a tárgyalások megkezdődtek, a területleadásra vonatkozó megállapodás várhatóan 2019. november végéig születik meg. Miklósi Ádám jelezte, hogy álláspontja szerint kezdeményezni szükséges, hogy január 1-jétől az átadandó területekre eső üzemeltetési kiadások már ne a Kart terheljék, tekintettel arra, hogy területleadás elhúzódása a Karnak nem felróható, valamint a vonatkozó megállapodások aláírásra kerülnek az idei évben. 
A Dékán bejelentette, hogy 
Megalakult az Érdekegyeztető Tanács. Elnöke a dékán. Tagjai: a Kari Tanács dékán által felkért két tagja: Zábrádi Gergely és Zavaczki Csilla, a reprezentatív szakszervezet kari szervezetének választott vezetője és egy delegált tagja: Pálfia Zsolt és Kochis Andrea, valamint az Egyetemi Közalkalmazotti Tanács TTK-s tagjai közül delegált tag: Ruff Mariann.

Az ELTE Innovációs Központja Újbuda Önkormányzatával együttműködésben konferenciát és start-up kiállítást szervezett az ELTE lágymányosi campusán 2019. október 3-án. A rendezvényen adták át az ELTE Innovatív Kutatója díjat, valamint bemutatkoztak a Hallgatói Ötletpályázat nyertesei is.

Az immár hagyományos, tizenkettedik alkalommal megrendezett konferencia megnyitóján Darázs Lénárd, az ELTE általános rektorhelyettese mondott köszöntőt.

 A köszöntő beszédek után mutatkoztak be az ELTE Innovatív Hallgatói Ötletpályázat nyertesei. Az ötletpályázat harmadik helyezettje Pethő Máté (ELTE TTK) és csapata lett Postronics című pályázatával.
Az ELTE Tudományos Tanácsa harmadik alkalommal írt ki pályázatot a Joseph Cours-ösztöndíj elnyerésére, ezúttal a biokémia, genetika, molekuláris biológia, immunológia és biotechnológia területén kutató doktorandusz hallgatóknak, valamint doktorjelölteknek. A pályázat iránti nagy érdeklődésre és az erős mezőnyre tekintettel idén két győztest hirdettek, Lukácsi Szilvia Zsófiát és Erdős Gábor Dánielt.

2019. október 21-én Rybach Lászlót, az ETH Zürich emertitus professzorát, az ELTE díszdoktorát és a Magyar Tudományos Akadémia külső tagját ismét egyetemünkön köszönthettük. A professzor magyar és külföldi MSc és PhD hallgatóknak, kutatóknak geotermikus potenciál témában ENeRAG műhelybeszélgetés keretében  tartott előadást.

2019. július utolsó vasárnapján rendezte meg 50 éves találkozóját az 1969-ben végzett matematika-fizika szakos tanári évfolyam.  Az eseményre a TTK Harmónia termében került sor — a TTK Dékáni Hivatal és az ELTE Kancellária segítségével.
Mindszenty Andrea geológust kiemelkedő bauxit- és üledékföldtani kutatásaiért, geológusok nemzedékeinek oktatásáért Eötvös József-koszorúval tüntette ki az MTA vezetése a Magyar Tudomány ünnepének megnyitóján. Ugyanitt Schlosser Gitta kémikus, az Analitikai Kémiai Tanszék adjunktusa a peptidek és fehérjék tömegspektrometria-alapú szerkezetkutatása területén elért eredményeiért Pungor Ernő-díjat kapott.

Harangi Szabolcs, a Földrajz- és Földtudományi Intézet igazgatója szeptember végén, október elején egy 3 hetes chilei tanulmányúton vett részt, ahol előadást tartott az antofagastai Universidad Católica del Norte egyetem kutatói és hallgatói számára, ezenkívül egyezetetett a közös kutatási témákról, témavezetésről, hallgatói és kutatói együttműködésekről is.  

